text: Sæsonen slut for SønderjyskE og Ribe/Esbjerg
  19 marts 2015 kl. 06.51
  SønderjyskE og Ribe-Esbjerg må efter onsdagens kampe i mændenes håndboldliga konstatere, at sæsonen er slut for deres vedkommende. KIF Kolding København bliver eneste lokale hold i slutspillet om mesterskabet.
  Der var ellers vild kamp om den sidste plads i slutspillet for fire håndboldmandskaber i Boxer Herre Ligaen.
  Det blev Århus Håndbold, som snuppede pladsen med en sejr på 28-26 ude over Skanderborg.
  Ribe-Esbjerg mistede på grund af Aarhus-mandskabets sejr den spinkle chance for at komme i slutspillet, selv om Ribe-Esbjerg hjemme vandt 26-24 over Mors-Thy.
  SønderjyskE tabte hjemme i Skansen 24-29 til Team Tvis Holstebro.
  KIF Kolding København slog på udebane HC Midtjylland med 30-28.
  I slutspillet er følgende otte hold klar: KIF Kolding København, Aalborg, BSV, Skjern, Team Tvis Holstebro, HC Midtjylland, GOG og Århus Håndbold.
  